DA Den Europæiske Unions Tidende C 92/1

UDTALELSE FRA KOMMISSIONEN

af 27. marts 2013

om planen om bortskaffelse af radioaktivt affald, der fremkommer ved nedlukningen af anlæg 1 og 2 på kernekraftværket i Kozloduy, Bulgarien

(Kun den bulgarske udgave er autentisk)

2013/C 92/01

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde, samt de forpligtelser, der følger heraf og af afledt ret (1).

Den 16. februar 2012 modtog Europa-Kommissionen i overensstemmelse med Euratomtraktatens artikel 37 de almindelige oplysninger fra den bulgarske regering om planen om bortskaffelse af radioaktivt affald, der fremkommer ved nedlukningen af anlæg 1 og 2 på kernekraftværket i Kozloduy.

På grundlag af disse oplysninger og en række supplerende oplysninger, som Kommissionen udbad sig den 23. februar 2012 og den 12. oktober 2012, og som de bulgarske myndigheder forelagde den 26. september 2012 og den 13. december 2012, samt efter høring af ekspertgruppen udtaler Kommissionen følgende:

1) Afstanden mellem anlægget og nærmeste grænse til en anden medlemsstat, i dette tilfælde Rumænien, er 4 km.

2) Under normale nedlukningsforhold er det ikke sandsynligt, at de væske- og gasformige radioaktive udslip vil give anledning til en sundhedsskadelig eksponering af betydning af befolkningen i andre medlemsstater.

3) Fast lav- og mellemradioaktivt affald vil blive oplagret på stedet, indtil et nationalt depot er til rådighed.

4) Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

5) Skulle der ske utilsigtede radioaktive udslip som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i andre medlemsstater vil kunne blive udsat for, ikke være af sundhedsmæssig betydning.

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra nedlukningen af anlæg 1 og 2 på kernekraftværket i Kozloduy i Bulgarien hverken under normal drift eller i tilfælde af en ulykke af den type og størrelse, som behandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum.

Udfærdiget i Bruxelles, den 27. marts 2013. På Kommissionens vegne Günther OETTINGER Medlem af Kommissionen

(1) For eksempel skal de miljømæssige aspekter vurderes yderligere i henhold til traktaten om den Europæiske Unions funktionsmåde. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.